《月下观梅寄蒲大受》
宋代·郭印

东君严装行驾车，天遣此花为前驱。
粉苞五出绛蜡趺，犯寒独逞冰雪肤。
幽园邂逅疑仙姝，香飚馥馥浮襟裾。
天边流月光彩舒，素娥下与论锱铢。
绕树顾影空踟躇，清赏恨无佳人俱。
一枝远赠意何如，聊写殷勤当尺书。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。